Дзедава рукавічка
*Беларуская народная казка*

Жыў дзед з бабай. Паехаў дзед у лес і згубіў рукавічку. Прыскакала да рукавічкі лягушка і пытаецца:

— Хто ў гэтай рукавічцы жыве?

Ніхто не адгукаецца. Яна залезла ў рукавічку і стала жыць.

Трохі пагадзя паўзе рак. Прыпоўз да рукавічкі і пытаецца:

— Хто ў гэтай рукавічцы жыве?

А лягушка гаворыць:

— Сама Паня-пацягуня. А ты хто?

— А я Рак-тарабун. Ці можна мне?

— Лезь!

Трохі пагадзя бяжыць зайчык. Прыбег да рукавічкі і пытаецца:

— Хто ў гэтай рукавічцы жыве?

— Сама Паня-пацягуня і Рак-тарабун. А ты хто?

— А я Па бярэзнічку Прыгун. Палезу і я к вам?

— Лезь!

Трохі пагадзя бяжыць лісіца.

— Хто ў гэтай рукавічцы жыве?

— Сама Паня-пацягуня, Рак-тарабун ды Па бярэзнічку Прыгун.

А ты хто?

— А я Лісіца, добрая маладзіца. Палезу і я к вам?

— Лезь!

Лісіца ўлезла і сядзіць. Трохі пагадзя ідзе воўк.

— Хто ў гэтай рукавічцы жыве?

— Сама Паня-пацягуня, Рак-тарабун, Па бярэзнічку Прыгун і Лісіца, добрая маладзіца. А ты хто?

— А я З-за куста Хапун. I я палезу к вам?

— Лезь!

Улез і воўк. Трохі пагадзя сунецца мядзведзь. Падышоў да рукавічкі і пытаецца:

— Хто ў гэтай рукавічцы жыве?

— Сама Паня-пацягуня, Рак-тарабун, Па бярэзнічку Прыгун, Лісіца, добрая маладзіца, ды З-за куста Хапун. А ты хто?

— А я Зверху Прыціскун. Пусціце мяне к сабе!

— Не, ужо няма куды.

— Ну, я зверху сяду!

Узлез наверх, як ціскануў, так звяры і разбегліся ўсе.